5-mannafør gentur við startin: Nærmast Jallurin, síðani Drekin, Silja og Blikur. (Mynd Vagnur) Tíverri var eg ikki til kappróður á Havnarvág fyri tveimum vikum síðani, tí var eg í dag spentur at síggja bátarnar í øðrum av trimum kappróðrardøgum. Tað byrjaði í fjør við snarróðri, har bátarnir rógva 470 metrar frá Molanum og inn í Vágsbotn. Men trupulleikar stóðust av snarróðrinum í vár, tí róðrarbátarnir sleppa ikki framat Molanum, tí farmaskip liggja har. Tí varð valt at gera nýtt tiltak“ ódnartak”, har róð verður millum Skipasmiðjumolan og“ Ískaiina! . Teinurin einir 140 metrar, har manningarnar rógva teinin tríggjar ferðir sama dag. Eg spurdi nakrar rógvarar, hvussu teimum dámdu hetta róðrarátak. … Les meira… Vilhelm er væl nøgdur við nýggja dustsúgvaran. (Mynd Vagnur) Í apríl mánað í fjør skrivaði eg grein um Vilhelm Jacobsen, sum koyrdi runt í Havnini við eldrivnari trillibøru. Frálík trillibøra, sum lættir um arbeiðið, tí nógvar brekkur eru í Havn. Nú gongur Vilhelm í havnargøtum við nýggjum tóli, sum eg ikki havi sæð áður. Ein eldrivin stórur dustsúgvari, sum hevur slíka megi, at hann gloypir mjólkapakkum og annað rusk. Eg spurdi Vilhelm, hvussu honum dámar nýggja tólið. … Les meira… Nógv eru góðu minnini frá uttandura svimjingarhylinum. (Mynd Bambus forminnissavnið) Sum smádrongur minnist eg leivdirnar av gamla svimjingarhylinum, sum varð gjørdur í Gundadali í 1930 og stongdur í 1949. Einki vatn var í hylinum, og skiftingarrúmini, sum líktust arbeiðsskúrum stóðu har nakin og vóru um at detta niður. Men so komu tíðindini frá kommununi, at nýtíðar 25 metrar langur uttandura svimjingarhylur skuldi gerast í Gundadali. Vit høvdu tá lært okkum at svimja í hyljum í Sandá, har vit skiftu aftanfyri onkran stein. Havnarfólk fylgdu væl við, meðan hylurin varð bygdur, og so upprann dagurin í 1959, at nýggi svimjingarhylurin læt upp. … Les meira… Nógvir áskoðarar sóu kappríðingina á ólavsøku. , (Mynd Vagnur) Eg havi júst lagt eina 6 × 6 sentimetrar lítla mynd á skannaran, og síðani fái eg úrslitið omanfyri. Myndina tók eg á ólavsøku í 1964 úti á Velbastaðvegnum við einum gomlum kassatóli, sum mamma átti. Ólavsøkan var tá lítið verd uttan vit ungu sóu kappríðing á Velbastaðvegnum, svimjikapping í uttandura svimjihylinum í Gundadali og kappróður á Havnarvág. Stórur áhugi var fyri kappríðing á Velbastaðvegnum. Tey riðu kapp á Velbastaðvegnum til 1972, tá tey gjørdu nýggja breyt í Marknagili. Niðanfyri kanst tú lesa grein, eg skrivaði fyrst í árinum um kappríðing. … Les meira… Sepp Piontek í Føroyum: F. v: Jákup Simonsen, FSF, Sepp Piontek og Jens Erik Magnussen FSF. (Mynd Dimmalætting) Eg havi altíð havt stóra virðing fyri Sepp Piontek fótbótlsvenjara. Í TV 2 sæst ein lýsing við Sepp Piontek, har hann heitir á fólk at keypa týskan bil. Í 1979 fekk Sepp starvið sum danskur landsliðsvenjari í fótbólti. Um hetta mundið var danska manslandsliðið ikki nakað serligt, og hevði ikki verið tað í nógv ár. Sepp var júst givið sum landsliðsvenjari á Haiti. Sepp vandi danska landsliðið til 1990 og leiddi liðið 115 landsdystir. … Les meira… Á Facebook sært tú nógvar løgnar myndir, har tú ivast, um myndin er sonn ella ikki sonn. Teknikurin er nú so framkomin, at fólk kunnu snikka til ymsar myndir, har tú ivast, um myndin er sonn. Sá herfyri eina stuttliga mynd, har nógvur sjógvur var í Vaglinum í Havn. Fólk róðu í árabátum, og eingir vóru bilarnir. Myndin sýntist verulig og harvið stuttlig. Er myndin sonn, so er hundurin væl vandur, má eg siga. Myndina omanfyri sá eg herfyri á Facebook. Òmetaliga góð mynd, men eg fór at ivast, um myndin er sonn. Hyggur tú nærri at myndini, síggjast nakrir kantar, sum siga, at hundurin kanska er lagdur aftrat myndina av dreinginum. Labbarnir á hundinum á dýnuni siga kanska frá, at myndin ikki er sonn. Dýnan skuldi verið kroyst meira saman, tí hundurin er tungur. Eg stóð púra býttur, tá eg fyri nú fleiri árum síðani í skúlanum sá, hvussu næmingar dugdu at brúka Power point. Tá eitt u-land fyri meg. Kann onkur siga mær, um myndin omanfyri er sonn? (Vagnur) Mangan er torført at finna parkeringspláss í Havn. (Mynd Vagnur) Løgreglan í Føroyum er donsk, men ikki øll lógarbrot vera revsað eins í báðum londunum. Vit hava hoyrt um rúsevnismál, sum verða revsað harðari í Føroyum enn í Danmark. Eg tosaði eftir ólavsøku við klaksvíking, sum eg kenni væl. Hann var komin á ólavsøku, men fann einki parkeringspláss, so hann parkeraði bilin á einum stað, hann ikki hevði loyvi:–Tað kostar ikki allar verðina at parkera bilin her í fýra dagar fyri 200 krónur, segði klaksvíkingurin við einum smíli. Ikki fekk eg at vita, at um hann fekk hvíta seðilin í undir viskaran fyri teir fýra dagarnar. … Les meira… Neistamenn 1950. St. v: Hans Mikkelsen, Ólavur Lambaa og Hannis Jacobsen. Fremst f. v: Anders Hansen, Petur Clementsen, Petur Sigurd Rasmussen (Millum Ólav og Petur C) og Mortan Mørk. Alla mína tíð sum ítróttaskrivari nú í mansaldur havi eg leitað eftir trimum serligum neistamyndum. Landskappingin í hondbólti byrjaði í 1943, og var kapping bara fyri menn og kvinnur í 1. deild og 2. deild. Eingin ungdómshondbóltur fyrr enn tjúgu ár seinni í 1963. Myndir eru til av monnunum hjá StÍF, sum vunnu landskappingina í 1943, 1944 og 1945. Eingin kapping var 1946 og 1947. Landskappingin byrjaði aftur í 1948, tá VÍF vann, men so vann Neistin FM-heitið í 1949, og seinni aftur í 1953 og 1955. Nógvar myndir eru av neistakvinnum frá hesum árunum, men sjálvt um eg havi spurt Guð og hvønn mann í Neistanum, havi eg onga liðmynd funnið frá 1949, 1953 og 1955. Elsta myndin av neistamonnum er myndin frá 1950, sum ikki er góð. Tað kann tykjast løgið, at ørgynni av gomlum myndum finnast av neistakvinnum, men ongar myndir av neistamonnum. Orsøkin er óivað, at kvinnuhondbólturin var skipaður við venjara, meðan mansliðið varð mannað við fótbóltsspælarum, sum vandu lítið og einki. Seks av monnunum á myndini eru farnir. Petur Sigurd, sum eg hitti nú ein dagin, er 81 ára gamal. Eg havi enn vónina at finna liðmynd av neistamonnum, sum vunnu FM-heitið í 1949, 1953 og 1955. (Vagnur) Ein ger seg upp. Byrsan hjá pápa okkara hevði fimm skot, sum nú ikki er loyvt. Knappliga fái eg viðhvørt hug at leita eftir gomlum familjumyndum, hetta er kanska eitt aldurdómstekin. Mamma okkara, sum er á Ellisheiminum, eigur nógvar gamlar familjumyndir, sum vit plaga at hyggja at. Hetta er vorðið forkunnugt, nú allar tiknar myndir verða goymdar burtur á eini teldu og koma sjáldan aftur undan kavi. Myndin omanfyri er fyri meg serlig. … Les meira… Standmyndin varð avdúkað 5. juni 2006. Hans Pauli Olsen listamaður gjørdi standmyndina. (Mynd Vagnur) Vesturkirkjan er granni við barndómsheim mítt við Landavegin, og á bønum, har kirkjan stendur, spældu vit sum børn. Stóri steinurin á bønum vekir serlig minni, tí á steininum spældu og sótu børn dagliga. Steinurin var á en ella annan hátt dragandi. -Vit áttu stóra steinin, og har kundu vit í friði sita við okkara dreymum, hildu vit. Grundarsteinurin til kirkjuna varð lagdur í 1968, men ikki fyrr enn 24. februar 1971 var samkoma á bønum, har menn frá byggifyritøkuni Lamhauge & Waagstein settu fyrstu spakarnar í hógvin. … Les meira…